Henrik Dam Kristensen (S), 2001-05-18:
Beslutningsforslaget er vel i realiteten en opfølgning af Arbejdsskadeudvalgets betænkning.
Jeg tror, det er de fleste bekendt, at det afsluttede sit arbejde i april, men ikke kunne blive enig om løsninger på de problemer, som det skulle tage stilling til.
Regeringen har i lyset heraf besluttet at iværksætte et arbejde for at få en egentlig reform på arbejdsskadeområdet, og forhåbentlig inden sommeren eller i hvert fald senest lige efter sommeren vil regeringen fremlægge de principper, hvorpå en sådan reform skal hvile.
En af de ting, jeg i den tid, hvor jeg har haft fornøjelsen af at være socialminister, gentagne gange er stødt på,
har netop været problemer, når det gælder arbejdsskadeområdet.
Når jeg kigger på det antal breve, jeg modtager fra borgerne, og tænker på det antal henvendelser, jeg får, når jeg besøger forsamlingshuse og diskuterer med mennesker, går arbejdsskader ofte igen.
Jeg har ikke noget godt svar, når jeg møder en jordemoder, som ikke kan få erstatning for en håndskade, som
er sket under en voldsom fødsel,
med den begrundelse, at man må kunne forvente som jordemoder, at en fødsel kan udvikle sig voldsomt; heller ikke, når jeg møder en lastbilchauffør, der ikke kan få erstatning for en løfteskade, der er opstået i forbindelse med et hjulskift, med den begrundelse, at når man ikke til hverdag har tunge løft, kan man ikke få en skadeserstatning; heller ikke, når jeg taler med en håndværker, som ikke kan få erstatning for en rygskade, fordi arbejdet i et lavt kælderrum kun har varet 20 minutter, og man skal have været påvirket mellem 3 og 4 timer for at kunne få skadeserstatning.
Det er den slags eksempler, man ofte kan støde på og dermed komme i den situation, at mennesker, som i realiteten ikke har gjort andet end det, vi forventer af dem, nemlig at passe deres daglige arbejde, oplever, at når de får brug for systemet, fordi de er kommet til skade ved at passe deres arbejde, bliver de skuffede.
Det er ikke rimeligt, og det er ikke fair.
Et andet element i den reform, vi skal have, er selvfølgelig at se på reglerne, når det gælder sagsbehandlingstiderne.
Der skal selvfølgelig være en ordentlig sagsbehandling, det er klart.
Men vi ser i dag eksempler på urimelig lange sagsbehandlingstider, så når vi skal lave en reform, er det selvfølgelig en af de vigtige ting at få kigget på.
Regeringen vil fremsætte et lovforslag til en arbejdsskadereform i næste folketingssamling.
Den vil bygge på, at der skal ændres på de nugældende regler, når det gælder skadesbegreber, og der vil være en vinkel, som er helt afgørende, nemlig at der skal forebygges.
At der kommer sammenhæng i hele forebyggelsesarbejdet er ganske, ganske afgørende, og i forbindelse med sidste års finanslov blev der taget fat med nogle ting, som ligger i arbejdsministerens regi.
Vi har besluttet, at nu er det ikke længere arbejdsmarkedets parter, som skal trænere.
Regeringen agter at tage over, og vi agter i næste folketingssamling at fremsætte et lovforslag om en reel reform på arbejdsskadeområdet.
På den måde kan man sige, at beslutningsforslagets initiativer og intentioner har regeringen om ikke overhalet, så i hvert fald adopteret.